### NN 13/2024 (2.2.2024.), Obvezatne upute broj MLN III o imenovanju članova proširenih sastava izbornih povjerenstava za provedbu prijevremenih izbora za zamjenika općinskog načelnika Općine Pribislavec iz reda pripadnika romske nacionalne manjine

DRŽAVNO IZBORNO POVJERENSTVO REPUBLIKE HRVATSKE

249

Na osnovi članka 48. Zakona o lokalnim izborima (»Narodne novine«, broj 144/12, 121/16, 98/19, 42/20, 144/20 i 37/21, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 31. siječnja 2024. donijelo je

OBVEZATNE UPUTE BROJ MLN III

O IMENOVANJU ČLANOVA PROŠIRENIH SASTAVA IZBORNIH POVJERENSTAVA ZA PROVEDBU PRIJEVREMENIH IZBORA ZA ZAMJENIKA OPĆINSKOG NAČELNIKA OPĆINE PRIBISLAVEC IZ REDA PRIPADNIKA ROMSKE NACIONALNE MANJINE

1. Članovi proširenih sastava izbornih povjerenstava imenuju se u roku od osam dana od stupanja na snagu odluke o raspisivanju izbora, dakle najkasnije 16. veljače 2024.

Državno izborno povjerenstvo imenuje članove proširenog sastava Županijskog izbornog povjerenstva Međimurske županije (dalje: Županijsko izborno povjerenstvo).

Županijsko izborno povjerenstvo imenuje članove proširenog sastava Općinskog izbornog povjerenstva Općine Pribislavec (dalje: Općinsko izborno povjerenstvo).

Članovi proširenih sastava izbornih povjerenstava ne smiju biti kandidati na izborima koje provode.

Članovi proširenog sastava Županijskog izbornog povjerenstva predstavljaju političke stranke zastupljene u Županijskoj skupštini Međimurske županije (dalje: Županijska skupština) na dan stupanja na snagu Odluke Vlade Republike Hrvatske o raspisivanju prijevremenih izbora za zamjenika općinskog načelnika Općine Pribislavec iz reda pripadnika romske nacionalne manjine, klasa: 022-03/24-04/35, urbroj: 50301-21/22-24-3 od 31. siječnja 2024. (dalje: Odluka), dakle na dan 8. veljače 2024., na način da tri člana proširenog sastava predstavljaju većinske, a tri oporbene političke stranke.

Članovi proširenog sastava Općinskog izbornog povjerenstva predstavljaju političke stranke zastupljene u Općinskom vijeću Općine Pribislavec (dalje: Općinsko vijeće) na dan stupanja na snagu Odluke, dakle na dan 8. veljače 2024., na način da tri člana proširenog sastava predstavljaju većinske, a tri oporbene političke stranke.

Podatke o većinskim i oporbenim političkim strankama zastupljenim u Županijskoj skupštini, Državnom izbornom povjerenstvu dostavlja nadležno tijelo Međimurske županije.

Podatke o većinskim i oporbenim političkim strankama zastupljenim u Općinskom vijeću, Županijskom izbornom povjerenstvu dostavlja nadležno tijelo Općine Pribislavec.

Ako u dostavljenim podacima o stranačkom sastavu Županijske skupštine, odnosno o sastavu Općinskog vijeća nije naznačeno koje su političke stranke većinske, a koje oporbene, Državno izborno povjerenstvo, odnosno Županijsko izborno povjerenstvo će zatražiti od političkih stranaka koje participiraju u Županijskoj skupštini, odnosno u Općinskom vijeću da se same o tome bez odgode očituju. Državno izborno povjerenstvo, odnosno Županijsko izborno povjerenstvo će na osnovi dostavljenih očitovanja političkih stranaka utvrditi koje su političke stranke većinske odnosno oporbene, te će u skladu s utvrđenim imenovati članove proširenog sastava Županijskog izbornog povjerenstva, odnosno članove proširenog sastava Općinskog izbornog povjerenstva.

Ako se političke stranke ne izjasne pripadaju li većinskim ili oporbenim političkim strankama, tada te političke stranke neće ulaziti u kvotu za određivanje članova proširenog sastava izbornog povjerenstva.

Ako se pojedine grupacije političkih stranaka, ovlaštene za predlaganje članova proširenih sastava, ne mogu dogovoriti o rasporedu svojih predstavnika u proširenom sastavu izbornog povjerenstva, njihov raspored odredit će nadležno izborno povjerenstvo ždrijebom na način da će predstavnike političkih stranaka u proširenom sastavu tako rasporediti da pojedina stranka bude zastupljena u najvećem mogućem broju s obzirom na ukupni broj svojih predstavnika u predstavničkom tijelu.

2. Ove Obvezatne upute objavit će se u »Narodnim novinama«, a stupaju na snagu 8. veljače 2024.

3. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Napomena: Izrazi u ovim Obvezatnim uputama koji imaju rodno značenje odnose se jednako na muški i ženski rod bez obzira u kojem su rodu navedeni.

Klasa: 012-03/24-01/2

Urbroj: 507-03/07-24-3

Zagreb, 31. siječnja 2024.

Predsjednik
 mr. sc. Radovan Dobronić, v. r.